Γνωμοδότηση της Οικονομικής και Κοινωνικής Επιτροπής σχετικά με την «Πρόταση οδηγίας του Συμβουλίου για την τροποποίηση της οδηγίας 94/4/ΕΚ του Συμβουλίου της 14ης Φεβρουαρίου 1994 και την παράταση των προσωρινών μέτρων παρέκκλισης που εφαρμόζονται στη Γερμανία και την Αυστρία» () (98/C 410/05)

Στις 8 Σεπτεμβρίου 1998, και σύμφωνα με το άρθρο 99 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή ανέθεσε την προετοιμασία των σχετικών εργασιών στο τμήμα ενιαία αγορά, παραγωγή και κατανάλωση ορίζοντας τον κ. Bernabei ως γενικό εισηγητή.

Κατά την 358η σύνοδο ολομέλειας της 13ης, 14ης και 15ης Οκτωβρίου 1998, η Οικονομική και Κοινωνική Επιτροπή υιοθέτησε με 87 ψήφους υπέρ, 3 κατά και 6 αποχές, την ακόλουθη γνωμοδότηση.

1. Εισαγωγή

1.1. Η Επιτροπή προτείνει την λήψη προσωρινών μέτρων παράτασης από το καθεστώς παρεκκλίσεων που διέπει στη Γερμανία και την Αυστρία τις φορολογικές τελωνιακές ατέλειες των ταξιδιωτών, παρεκκλίσεις οι οποίες από το 1994 έως τα τέλη του 1997 παρέχουν την δυνατότητα στα εν λόγω κράτη να διατηρήσουν την ατέλεια σε 75 Ecu αντί των 175 Ecu που ισχύουν στην κοινότητα για τα εμπορεύματα που εισάγονται από ταξιδιώτες, οι οποίοι εισέρχονται στο έδαφός τους από χερσαία σύνορα, ή ενδεχομένως ακτοπλοϊκώς, που συνδέουν τη Γερμανία και την Αυστρία με άλλες χώρες, εκτός από τα κράτη μέλη και τις χώρες της ΕΖΕΣ: δηλαδή η Πολωνία, η Δημοκρατία της Τσεχίας, η Σλοβακία, η Ουγγαρία και η Σλοβενία.

1.2. Τα μέτρα αυτά ήταν εξ αρχής δικαιολογημένα λόγω της αισθητής διαφοράς των τιμών που ίσχυαν εκατέρωθεν των συνόρων καθώς και από την ύπαρξη στις χώρες αυτές καταστημάτων αφορολόγητων ειδών σε ελάχιστα απόσταση από τα αυστριακά και γερμανικά χερσαία σύνορα, πράγμα που δημιουργούσε «προβλήματα στο εσωτερικό εμπόριο» και «σημαντική απώλεια φορολογικών εσόδων».

1.3. Οι προτάσεις της Επιτροπής ανταποκρίνονται στις ρητές αιτήσεις των γερμανικών και αυστριακών αρχών για την παράταση του εν λόγω καθεστώτος παρέκκλισης έως το 2002 με το αιτιολογικό ότι το φαινόμενο αυτό εξακολουθεί να υπάρχει και να εντείνεται.

1.4. Επιπλέον η Επιτροπή, εκτός του ότι επιβεβαιώνει το πεδίο εφαρμογής της οδηγίας 94/75/ΕΚ () και του κανονισμού (ΕΚ) αριθ. 3316/94 () σχετικά με τα προηγούμενα μέτρα παρέκκλισης, προτείνει την εφαρμογή ενός νέου κατωτάτου ορίου ατέλειας 100 Ecu από 1ης Ιανουαρίου 1999 καθώς και τη σταδιακή αύξηση του ορίου αυτού εκ μέρους της Γερμανίας και της Αυστρίας οι οποίες θα πρέπει να συμφωνήσουν από κοινού για τον καθορισμό των μέτρων που θα λάβουν προκειμένου να ευθυγραμμιστούν από 1ης Ιανουαρίου 2003 με το κοινοτικό όριο.

2. Γενικές παρατηρήσεις

2.1. Η ΟΚΕ επισημαίνει ότι παρά την εφαρμογή του πολυετούς καθεστώτος παρέκκλισης από τα κοινοτικά επίπεδα φορολογικής και τελωνειακής ατέλειας από το 1994 έως σήμερα, οι γερμανικές και οι αυστριακές αρχές επισημαίνουν ότι εξακολουθούν να υφίστανται οικονομικές δυσχέρειες σε ορισμένους τομείς όπως η κλωστοϋφαντουργία, τα είδη διατροφής καθώς και τα υλικά κατασκευής, τομείς για τους οποίους η άμεση εφαρμογή της ισχύουσας κοινοτικής ατέλειας των 175 Ecu θα μπορούσε να βλάψει την βιομηχανική δομή και τον οικονομικό και κοινωνικό ιστό των παραμεθόριων ζωνών οι οποίες παρουσιάζουν ήδη τα χαμηλότερα επίπεδα οικονομικής ανάπτυξης και τα υψηλότερα ποσοστά ανεργίας σε σύγκριση με την υπόλοιπη επικράτεια των δύο χωρών.

2.2. Η ΟΚΕ δεν μπορεί να μην τονίσει ότι το καθεστώς παρεκκλίσεως οφείλει ως τέτοιο να διατηρήσει συγκεκριμένους χρονικούς περιορισμούς και φθίνοντα επίπεδα, προκειμένου να μην συγκρουστεί με την λογική της ενιαίας αγοράς και της διαδικασίας διευρύνσεως σύμφωνα με την ενισχυμένη στρατηγική προένταξης επί της οποίας η ΟΚΕ έχει επανειλημμένως αποφανθεί, υποστηρίζοντας ότι έχει πολλή μεγάλη σημασία η προετοιμασία και η εφαρμογή της εταιρικής σχέσης. Παράλληλα έχει τονίσει ότι η ΕΕ πρέπει στο πλαίσιο των προετοιμασιών εν όψει της διευρύνσεως να επιδείξει ιδιαίτερη προσοχή στην ανάπτυξη της διαμεθοριακής και περιφερειακής συνεργασίας τονίζοντας ότι «η Ευρωπαϊκή Ένωση στο πλαίσιο των προγραμμάτων δράσεως θα πρέπει να εξακολουθήσει να παρέχει συγκεκριμένη ενίσχυση για την ανάπτυξη του εμπορίου και της συνεργασίας μεταξύ των υποψηφίων χωρών και προπαντός των διαμεθοριακών περιοχών και μεταξύ των γειτονικών χωρών (1)

(1) Γνωμοδότηση της ΟΚΕ 456/98, ΕΕ C 157 της 25.5.1998.».

2.3. Η ΟΚΕ επικροτεί συνεπώς τις υποδείξεις της Επιτροπής σύμφωνα με τις οποίες ήδη από 1.1.1999 οι εν λόγω ατέλειες θα πρέπει να αυξηθούν τουλάχιστον σε 100 Ecu και παράλληλα να συμφωνηθούν σταδιακές αυξήσεις του ορίου αυτού έως το 2002 για να ευθυγραμμιστεί με το κοινοτικό όριο. Η αύξηση αυτή σύμφωνα με την ΟΚΕ θα πρέπει να καταστεί σημαντική ήδη από το 2000 και συνεπώς να ακολουθήσει ταχύτερους ρυθμούς αύξησης προκειμένου να διασφαλιστεί η συνοχή της κοινοτικής πολιτικής στην περίπτωση κατά την οποία οι υποψήφιες προς ένταξη χώρες επιτύχουν τον ρυθμό που χρειάζεται για να ευθυγραμμισθούν προς το κοινοτικό κεκτημένο της ενιαίας αγοράς προκειμένου να αποφευχθούν οι στρεβλώσεις ανταγωνισμού.

3. Συμπεράσματα

3.1. Με την επιφύλαξη των παρατηρήσεων που διατυπώθηκαν προηγουμένως, η ΟΚΕ εγκρίνει τις προτάσεις της Επιτροπής περί μιας περαιτέρω και τελικής περιόδου παράτασης των μέτρων προσωρινής και φθίνουσας παρέκκλισης επί τη βάση του συμφωνηθέντος χρονοδιαγράμματος, από το κοινοτικό καθεστώς ατελειών που εφαρμόζονται στα εμπορεύματα που εισάγονται από ταξιδιώτες. Ζητεί επίσης να ληφθεί υπόψη και το γεγονός ότι η Ευρωπαϊκή Ένωση πρέπει να ανταποκριθεί ταχέως στις σχετικές διεθνής δεσμεύσεις της και συγκεκριμένα να εφαρμόσει πλήρως καθ'όλην την επικράτειά της την Σύμβαση του Kyoto που προβλέπει ατέλεια 150 DPS (Ειδικά Τραβηχτικά Δικαιώματα).

3.2. Η ΟΚΕ συνιστά επίσης να εφαρμοστούν το συντομότερο δυνατό σκόπιμες παρεμβάσεις στο πλαίσιο των ισχυόντων μέσων συνεργασίας και βοήθειας του προγράμματος Phare, του νέου προενταξιακού μέσου καθώς και των κοινοτικών πρωτοβουλιών διαπεριφερειακής και διαμεθοριακής συνεργασίας για να προωθηθεί και να επιταχυνθεί η εξυγίανση των τομέων της οικονομίας και της απασχόλησης καθώς και η πλήρης εφαρμογή των κανόνων της ενιαίας αγοράς και της τελωνειακής και φορολογικής πολιτικής της κοινότητας στις ενδιαφερόμενες ζώνες.

Βρυξέλλες, 15 Οκτωβρίου 1998.

Η Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI

() ΕΕ C 273 της 2.9.1998, σ. 8.

() ΕΕ L 365 της 30.12.1994, σ. 52.

() ΕΕ L 38 της 18.2.1995, σ. 19.